На основу члана 119. став 1. тачка 1) Закона о основама система образовања и васпитања ("Сл. гласник РС", бр. /2017, 27/2018,-др.закон,10/2019,27/2019,27/2018 – др.закон,6/2020 и 129/2021 даље: Закон) и члана 44. став 1. тачка 1) Статута ОШ „Трајко Стаменкјовић“ Лесковац, а у складу са Законом о основном образовању и васпитању („Сл. Гласник РС“ бр. 55/2013,101/2017,27/2018-др.закон, и 129/21), Школски одбор је на седници одржаној дана 28.02.2022. године донео следећи:

# ПРАВИЛНИК О ИСПИТИМА

**У ОШ „ТРАЈКО СТАМЕНКОВИЋ“ ЛЕСКОВАЦ**

## Опште одредбе

### Члан 1.

Овим правилником утврђују се врсте испита, рокови за полагање испита, испитна комисија, организација и начин полагања испита, оцењивање на испиту, записник о полагању испита и правна заштита ученика у вези са полагањем испита у ОШ „Трајко Стаменковић“ Лесковац (даље: Школа) у складу са Законом, Законом о основном образовању и васпитању и Статутом Школе.

## Врсте испита и рокови за полагање

### Члан 2.

У Школи се полажу следећи испити:

* завршни;
* поправни;
* разредни;
* испити учиника који завршава школовање у року краћем од предвиђеног – брже напредовање;
* испит по приговору;
* испит из страног језика који ученик није изучавао у Школи;
* испити ученика осмог разреда и осталих разреда којима је по Закону о основном образовању и васпитању престала обавеза похађања школе, а нису завршили разред

**-** и други испити**.**

### Члан 3.

**Завршни испит** полаже ученик након завршеног осмог разреда. Ученик полаже завршни испит по програму завршног испита за школску годину у којој је завршио осми разред, писаним путем – решавањем тестова. Завршни испит ученик полаже на језику на којем је остваривао образовно-васпитни рад а изузетно може да полаже на другом језику ако је то у најбољем унтересу ученика. Прилагођавање завршног испита за ученике са сметњама у развоју и инвалидидтетом, зависно од врсте потребне додатне подршке, врши се према индивидуалном образовном плану. Полагањем завршног испита ученик стиче право на упис у средњу школу.

**Поправни испит** полаже ученик од четвртог до осмог разреда који на крају другог полугодишта или на разредном испиту има до две недовољне оцене из обавезних предмета, или из једног обавезног и изборног програма други страни језик. Ученик од четвртог до седмог разреда који на крају другог полугодишта има више од две недовољне закључне бројчане оцене и ученик који не положи поправни испит или не приступи полагању поправног испита понавља разред.

Ученик осмог разреда који има више од две недовољне закључне бројчане оцене или не положи поправни испит не понавља разред, већ завршава започето образовање и васпитање у истој школи полагањем испита из предмета из којег има недовољну оцену, у складу са Законом. Ученик осмог разреда који положи поправни испит стиче право да полаже завршни испиту прописаним роковима

**Разредни испит** полаже ученик који није оцењен из једног или више наставних предмета, изборног програма или активности.. Ученик може бити неоцењен из наставног предмета уколико није похађао наставу више од трећине укупног годишњег броја часова тог предмета и уколико се оцењивањем утврди да није достигао образовне стандарде на основном нивоу. Ученик који на разредном испиту добије недовољну оцену из једног или два наставна предмета, или не приступи полагању разредног испита једног или два наставна предмета, полаже поправни испит. Ученик који на разредном испиту добије недовољну оцену из више од два. наставна предмета, или који не приступи полагању разредног испита из више од два наставна предмета понавља разред, у складу са Законом.

Ученик може да полаже **испит из станог језика** који се није изучавао у школи, по прописаном наставном програму за одређени разред.

**Испит у поступку бржег напредовања ученика** – ученик који се истиче знањем и способностима може да заврши школу у року краћем од осам година. У току једне школске године ученик може да заврши два разреда. Наставничко веће утврђује испуњеност услова за брже напредовање ученика.

**Ученици осмог разреда и осталих разреда** којима је по Закону престала обавеза похађања школе, а нису завршили разред могу да заврше разред полагањем испита из предемета из којих имају недовољне оцене, у току од три године од дана престанка редовног похађања наставе

### Члан 4.

Ученик од четвртог до седмог разреда полаже поправни испит у августовском испитном року, а ученик осмог разреда у јунском и августовском испитном року.

Остали испити могу се полагати у следећим испитним роковима:

* септембарски;
* новембарски;
* јануарски;
* априлски;
* јунски;
* августовски.

## Испитна комисија

### Члан 5.

Испити се полажу пред испитном комисијом од најмање три члана, од којих најмање два морају бити стручна за предмет, а трећи члан је одељењски старешина ученика.

Испитну комисију решењем образује директор Школе за сваки испит и сваки испитни рок.

Уколико Школа нема потребан број стручних лица за одговарајући предмет, директор ће ангажовати стручно лице из друге школе.

### Члан 6.

Уколико је неки од чланова испитне комисије спречен да присуствује испиту, директор ће решењем одредити новог члана комисије најкасније до почетка одржавања испита.

Ако се замена не обезбеди благовремено, изостанак члана комисије констатује се записнички, а директор одређује нови рок за полагање испита.

Члан испитне комисије на испиту по приговору на оцену не може бити наставник чија је оцена оспорена или на чији предлог је утврђена закључна оцена.

У саставу комисије која је образована у случају поништавања испита не могу бити чланови комисије чији је испит поништен.

## Организација и начин полагања испита

### Члан 7.

Ученик може да приступи полагању испита, уколико је претходно поднео пријаву за полагање испита.

Ученику који је уредно пријавио испит, али из оправданих разлога не приступи полагању и који поднесе доказ о немогућности полагања испита, директор Школе, на његов захтев, може одобрити полагање испита ван утврђених рокова.

### Члан 8.

Пре полагања испита, ученик се од стране чланова испитне комисије упознаје са правима и обавезама за време полагања испита

### Члан 9.

Уколико се испит састоји из писменог и усменог дела испита, прво се полаже писмени део.

Писмени део траје један школски час.

Приликом полагања писменог дела испита није дозвољено коришћење помоћне литературе.

Ученик не сме да напусти просторију у којој се обавља писмени испит без одобрења испитне комисије, не сме да користи мобилни телефон, електронски уређај или друга средства којима се омета спровођење испита.

У току једног дана ученик може да ради писмени део испита само из једног наставног предмета.

### Члан 10.

Усмени део испита полаже се извлачењем испитних цедуља. Испитна цедуља садржи најмање три испитна питања.

Испитна комисија припрема испитна питања тако да се испитним питањима обухвати целокупно градиво наставног предмета.

Испитне цедуље морају бити од исте хартије, једнаке величине и боје, оверене печатом школе.

### Члан 11.

Пре него што почне да одговара, ученик може да замени испитну цедуљу. Замена испитне цедуље утиче на оцену на испиту и то се констатује у записнику.

### Члан 12.

Ученик се може удаљити са испита уколико користи мобилни телефон, електронски уређај или друга средства, недолично се понаша према члановима испитне комисије или ремети ток испита.

Испитна комисија уноси у записник о полагању испита напомену да је ученик удаљен са испита уз навођење разлога за удаљење.

Ученик који је удаљен са испита из разлога прописаних ставом 1. овог члана Правилника оцељује се негативном оценом.

### Члан 13.

Ученик у једном дану може да полаже највише два испита (један писмено, а други усмено).

## Оцењивање на испиту

### Члан 14.

Чланови испитне комисије утврђују оцену већином гласова.

Оцене испитне комисије постаје коначна уколико у законом прописаном року не буде поднета жалба на испит, односно протеком рока за подношење жалбе на испит.

### Члан 15.

Ако ученик у току испита одустане од полагања испита, сматра се да испит није положио и то се констатује у записнику.

## Записник о полагању испита

### Члан 16.

Записник о полагању испита Школа води за сваког ученика појединачно.

Записник се води на обрасцу и на начин прописан Правилником о садржају и начину вођења евиденције и издавању јавних исправа у основној школи.

## Правна заштита ученика

### Члан 17.

Ученик, његов родитељ или старатељ има право да поднесе приговор на испит у року од 24 сата од саопштења оцене.

Директор школе је дужан да одлучи о жалби у року од 24 сата од пријема приговора.

Ако утврди да је оцена на испиту изведена противно прописима, поништиће испит и упутити ученика на поновно полагање испита.

Испит се организује у року од три дана од дана подношења приговора.

Када је поништен испит директор образује нову комисију (најмање три члана, од којих су два стручна за предмет) у чијем саставу не могу бити чланови комисије чији је испит поништен.

Оцена комисије је коначна.

## Завршне одредбе

### Члан 18.

Овај правилник ступа на снагу осмог дана од дана објављивања на огласној табли Школе.

Председник школског одбора

Драгана Савић

\_\_\_\_\_\_\_\_\_\_\_\_\_\_\_\_\_\_\_\_\_